**Bensowin lastenkotisäätiö** (virallinen nimi ruots. *Stiftelsen Bensows Barnhem Granhyddan sr*) on kauppaneuvos Wilhelm Bensowin ja hänen vaimonsa perustaman lastenkodin Bensows Barnhem taustaorganisaatio.

Lastenkodin ja säätiön historiaa
--------------------------------

Vuonna 1917 Wilhelm ja Sigrid Bensow perustivat lastenkodin Kauniaisiin. Pariskunnalla ei ollut omia lapsia ja he harkitsivat tästä syystä adoptointia. Sodanjälkeisinä aikoina hätääkärsivää lapsia oli kuitenkin paljon ja pariskunta päätti, että lastenkoti auttaisi useampaa lasta. Bensowin ensimmäinen lastenkoti Granhyddan avasi ovensa 12 lapselle 28. toukokuuta 1917 ja toinen lastenkoti avattiin 23. maaliskuuta 1929. 

Lastenkodin päätehtävä oli huolehtia turvaa vailla olevien lasten kasvatuksesta vauvaiästä täysikäisiksi. Isänmaallisuus, kristillinen kasvatus, sekä suomenruotsalainen kulttuuriperinne ja kieli olivat lastenkodin toiminnan avainkäsitteitä. Lastenkodin ensimmäisissä säädöksissä lukikin, että lastenkotiin otettavien lapsien tulisi olla enintään vuoden vanhoja ja jäädä lastenkodin huoltoon, kunnes he ovat täysi-ikäisiä. Lastenkoti Hurtig, joka toimi vuoteen 2021 Kauniaisissa, toimi alussa esikuvana Bensowin lastenkodille, sillä erolla että Hurtigin lastenkotiin otettiin vastaan kaiken ikäisiä lapsia. Omia biologisia lapsia kaivanneelle Bensowin pariskunnalle oli tärkeää, että heidän kaksi lastenkotiaan olisivat lapsille mahdollisimman kodinomaisia.

Jotta lastenkodin hallinto ja omaisuus olisi tulevaisuudessa laillisesti turvattuja, lastenkodin hallinto muuttui säätiöksi vuonna 1933. Wilhelm Bensow toimi säätiön hallituksen puheenjohtajana kuolemaansa asti vuoteen 1949, ja sen jälkeen Sigrid Bensow johti säätiön hallitusta vuoteen 1961 asti.

1980-luvulla Kauniaisissa oli pula päivähoitopaikoista. Bensowin säätiö päätti tällöin ryhtyä apuun ongelman ratkaisemiseksi. Säätiön hallitus teki päätöksen säädösmuutoksista, muuttaen osan lastenkotitoiminnasta päiväkotitoiminnaksi. Päiväkoti aloitti toimintansa yksityispäiväkotina 1–2 -vuotiaille lapsille. Päiväkoti sai tukea sekä valtiolta että Kauniaisten kaupungilta. Toiminta aloitettiin 18. elokuuta 1982 ja päivähoidossa aloitti kaksitoista lasta. Lasten päivähoitotarve kasvoi kuitenkin edelleen Kauniaisissa, ja vuonna 1988 isompien lasten Stora Lyan -niminen yksikkö aloitti toimintansa tarjoten päivähoitopaikan kahdellekymmenelle 3–6 -vuotiaalle lapselle. Nykyisin päiväkoti Lyan toimii yhtenä Kauniaisten kaupungin ostopalvelu-päiväkodeista. 1–7-vuotiaille lapsille on 43 paikkaa, ja henkilökunta käsittää 14 henkeä. Vuodesta 2018 päiväkoti muutettiin säätiön omistamaksi osakeyhtiöksi.*lähde?*

Säätiön visio on ensisijaisesti toimia turvaa vailla olevien lasten hyväksi. Lastenkotitoiminta päätettiin kuitenkin lakkauttaa lokakuussa 2012 pitkän, vuosia kestäneen prosessin tuloksena. Bensowin pariskunnan ajatus oli ollut perustaa koti heidän lastenkotilapsilleen, jossa lapset saisivat kasvaa vauvaiästä aikuisikään, ja jonne he olisivat aina tervetulleita takaisin. Lastenkodin entiset lapset tulivat "kotiin" viettämään esim. pääsiäisiä ja jouluja, ja Villa Bensowissa on jopa järjestetty häitä jo ulosmuuttaneille lapsille. Ajat kuitenkin muuttuivat pikkuhiljaa vuosien 1917–2000 aikana. Lastenkodin lapsia oli riittävästi vuoteen 2008 saakka, eikä toiminnan kehittämiselle nähty olevan tarvetta, vaikka siihen ehkä olisikin ollut syytä. Muun muassa tämä johti siihen, että vuosien saatossa lastenkodin alkuperäinen toimintamalli ja sitä ohjaava ajatus pitkäaikaisesta kasvukodista ei ollut enää tarkoituksenmukainen nyky-yhteiskunnan ja uuden lastensuojelulain tarpeisiin nähden.*lähde?*

Säätiön toiminta 2010-luvulla
-----------------------------

Bensowin säätiö toteuttaa sääntömääräistä toimintaansa ehkäisevällä lastensuojelutyöllä. Vuonna 2017 säätiössä aloitettiin projekti, jonka puitteissa on kehitetty tukihenkilötoimintaa yhteistyössä Turun kaupungin kanssa sekä kokemusasiantuntijakoulutusta. Työn tausta-ajatuksena on tavoittaa erityistä tukea tarvitsevia lapsia ja nuoria ja kehittää ruotsinkielistä matalankynnyksen toimintaa tuen tarpeessa oleville lapsille ja nuorille esimerkiksi verkkotuen, vertaistuen sekä leiritoiminnan muodossa sekä tarjota koulutusta alan ammattilaisille. Projektissa tähdätään siihen, että kehitettävä toiminta ja toimintamallit juurrutetaan. Tätä kautta säätiö pystyy vastaamaan paremmin nyky-yhteiskunnan lastensuojelullisiin tarpeisiin kolmannen sektorin toimijana.

Yhteistyökumppanina toimii syksystä 2013 lähtien Barnavårdsföreningen i Finland r.f. Bensowin säätiö huolehtii ulkoisista puitteista antamalla entisen lastenkodin tilat Barnavårdsföreningenin käyttöön, muun muassa Tjejvillan-toimintaa varten sekä tukemalla yhdistystä myös taloudellisesti. Säätiö tukee taloudellisesti myös Rädda Barnen på Åland -yhdistyksen perhekoteihin sijoitettujen lapsien tukemisen kehittämisprojektia.

Väärinkäytökset säätiössä ja oikeusprosessi
-------------------------------------------

1970–2000 -lukujen välillä tapahtuneet entisten hallitusten vakavat laiminlyönnit ja rikokset tulivat julki 2010-luvun puolivälissä. Säätiön vuosien 2013–2015 toimintaa käsittelevissä uutisissa on esitetty muun muassa lastenkodin lakkauttamiseen liittyviä näkemyksiä.

Lastenkodin toiminta lopetettiin sillä perusteella, ettei apua tarvitsevia lapsia enää ole. Säätiön toiminnassa ilmeni 50 vuotta jatkuneita väärinkäytöksiä. Säätiön varallisuutta katosi ainakin 25 miljoonaa euroa säätiön johdon toimien seurauksena. Säätiön johtaja Valter Gadolin käytti myös Villa Bensowia virka-asuntonaan ilman korvausta. Yleisradion MOT-ohjelman mukaan tapaus muistuttaa Matti Koivurinnan tapausta, jossa Koivurinnan säätiön kautta pidettiin Rettigin palatsia asuntona, vaikka Koivurinta oli itse konkurssissa. Säätiön hallituksessa istunut Rolf Wahlsberg on tehnyt säätiön kanssa 100 vuoden vuokrasopimuksen lastenkodin omistamasta saaresta Inkoosta. Vuosivuokraksi sovittiin yksi markka.

Säätiön hallituksen asiakirjoja vuodettiin MOT-ohjelman toimittajalle Magnus Berglundille, joka teki uuden ohjelman. Ohjelma esitettiin Ylellä 23. maaliskuuta 2015.

Säätiön toimia tutkittiin aluksi luottamusaseman väärinkäyttönä. Keväällä 2014 rikosepäilyt laajenivat koskemaan myös verorikosta. Poliisi sai törkeää veropetosta koskevan esitutkinnan valmiiksi syyskuussa 2015 ja tapaus eteni syyteharkintaan. Marraskuussa säätiön entinen toimitusjohtaja Valter Gadolin tuomittiin vuoden ja neljän kuukauden pituiseen ehdolliseen vankeusrangaistukseen törkeästä kirjanpitorikoksesta, veropetoksista sekä luottamusaseman väärinkäytöstä. Lisäksi hänelle määrättiin maksettavaksi yli 50 000 euron edestä korvauksia verottajalle ja lastenkotisäätiölle.

Säätiön nykyinen hallituskokoonpano on muodostunut vuosien 2015–2018 aikana. Säätiön puheenjohtajana toimii tällä hetkellä Johan Hjelt ja jäseninä Annika Stadius, Bodil Grön, Torbjörn Stoor sekä Stefan Mutanen.

Päiväkotien remontti
--------------------

Säätiön työntekijää – sittemmin entistä – epäillään lahjuksen ottamisesta säätiön päiväkotien remonttiasiassa. Lahjuksen antajaksi epäillään virolaista rakennusyhtiötä. Työntekijä on syytteen mukaan ollut aloitteellinen.

Lähteet
-------

1. 1 2  Elfgren, Jan: *Stiftelsen Bensows barnhem 1917–1967 En kortfattad översikt inför jubileet den 28 maj*. , 1967. (ruotsiksi)
2. 1 2  Stiftelsen Bensow Verksamhetsberättelse 2018 bensow.fi. Viitattu 12.6.20199. (ruotsiksi)
3. ↑  Tjejvillan, Barnavårdsföreningen bvif.fi. Viitattu 12.6.2019.
4. ↑  Familjevård inom barnskydd rf Rädda Barnen på Åland.  Arkistoitu 15.9.2018. Viitattu 12.6.2019. (ruotsiksi)
5. ↑  Maria Gestrin-Hagner: Bensow blickar framåt och hoppas fiffelstämpeln ska blekna fort  30.9.2018. Hufvudstadsbladet. Viitattu 13.6.2019. (ruotsiksi)
6. 1 2  Bensow pyörii haudassaan *MOT*.  11.2.2013. Yle. Viitattu 8.9.2015.
7. ↑  Lex Bensow puhdistaisi säätiömaailmaa, Yle.fi
8. ↑  Bensowin säätiön salaisuus: käsikirjoitus Yle: MOT, Julkaistu 15.4.2013 Viitattu: 8.5.2014
9. ↑  MOT: Rettigin palatsin arvoitus: käsikirjoitus Julkaistu: 28.4.2014 Viitattu: 8.5.2014
10. ↑  Bensowin säätiön hallitus tuhosi itse lastenkotinsa Yleisradio. Viitattu 24.3.2015.
11. ↑  Bensowin lastenkotisäätiön rikostutkinta laajenee myös verorikokseen *HS.fi*.  30.4.2014.  Arkistoitu 24.9.2015. Viitattu 8.9.2015.
12. ↑  Jokinen, Juho: Bensowin lastenkotisäätiön veropetosjuttu siirtyy syyteharkintaan *HS.fi*.  8.9.2015.  Arkistoitu 26.9.2015. Viitattu 8.9.2015.
13. ↑  Marja Salomaa: Bensowin lastenkotisäätiön ex-toiminnanjohtajalle ehdollista vankeutta  16.11.2016. Helsingin Sanomat. Viitattu 24.11.2016. [vanhentunut linkki]
14. ↑  Stiftelsen Bensows styrelse *bensow.fi*. Viitattu 12.6.2019. (ruotsiksi)
15. ↑  Katri Kirsi, Bensowin lastenkotisäätiön epäonnisten remonttien taustalla lahjusrikos? Yle.fi, uutiset, viitattu 14.5.2021

Aiheesta muualla
----------------

* Bensowin säätiön selitykset eivät kelpaa viranomaisille, Yle.fi